"משום מה, מעולם לא דמיינתי את עצמי בת ארבעים. בגיל עשרים ראיתי את עצמי בת שלושים, חיה עם אהבת חיי וערמת ילדים. יכולתי אז לדמיין את עצמי גם בת שישים, אופה עוגות תפוחים עם הנכדים שלי, אני, שלא יודעת להכין חביתה, אבל עד אז כבר אלמד; או אפילו בת שמונים, זקנה בלה, שותה וויסקי עם החברות שלי. אבל מעולם לא דמיינתי את עצמי בת ארבעים, וגם לא בת חמישים. ובכל זאת, הנה אני כאן. בלוויה של אמא שלי, וכאילו שזה כשלעצמו לא מספיק גרוע, אני גם בת ארבעים ואין לי שמץ מושג איך הגעתי עד הלום".	כך פותחת בלנקה את סיפורה, מעיירת הנופש הציורית קדקס, מרחק שעה נסיעה מברצלונה. כאן נערכה הלווייתה של אמה, כאן יש למשפחתה בית נופש שממנו זכורות לה חופשות קיץ נהדרות, וכאן היא מחליטה לבלות את הקיץ עם שני ילדיה, שתי חברות טובות וביקורי תנחומים מצד האקסים שלה, במטרה להתאושש.
בלנקה תאבת החיים והחפה מכל מוסרנות, מפעילה את כל האמצעים כדי ליצור רגעי הפוגה מהכאב והגעגוע שאליהם הייתה רוצה להתמסר כל כולה. סקס, ועוד פעם סקס, הומור חד שלא עוצר באדום, ילדים, זיכרונות ואלכוהול - כולם כשרים, עומדים לפקודתה ומגויסים על פי הצורך למטרה.
מילנה בוסקט פרצה לתודעה בספרד בשנת 2014 ומיד זכתה להצלחה עצומה ותשומת לב בינלאומית. ספרה נקנה לתרגום בעשרות שפות וזכה להצלחה גם מחוץ לספרד. קולה הנע בטבעיות מרצינות להומור ומכובד ראש לקלילות, תואר כ"צונאמי ספרותי" הכובש את הלב באחת.
ספר חמוד וקליל... מתאים לטיסות ולחופשות.
העלילה צפויה אבל זורמת וכתובה היטב.
דמויות צבעוניות ברובן... כייפי ומומלץ לקריאה!